Viden fra havforskningsskibet Danas togt til Sargassohavet kan være med til at sikre ålens overlevelse. Det fortæller DR Nordjylland. Havforskningsskibet kom mandag hjem til Hirtshals efter i to måneder at have fulgt ålens rute over Atlanten til Sargassohavet mellem Bermuda og De Vestindiske Øer. Dansk Åleekspedition 2014 er den største havforskningssatning i mange år. Med hjem bragte skibet interessant viden om, hvad ålelarver lever af. Noget man hidtil ikke har vidst, og som gør at man ikke kan klække og opdrætte ål i akvakultur, fordi ålelarverne dør af sult. Det fortæller togtleder Peter Munk. - Vi har samlet fra maveindhold og fra omgivelserne, og så vil vi lave dna-analyser. Hvad er det, de lever af? Og så tror vi på, at vi kan finde ud af, hvordan vi kan fodre dem herhjemme, siger han. En viden, der ifølge togtlederen, kan få stor betydning for ålens overlevelse. Det er over hele Europa, man gør en indsats for at finde ud af at lave opdræt af ål. - Det gør man jo netop fordi, bestanden er så truet, som den er. Så det vil være et stort gennembrud at komme igennem med det, siger Peter Munk til DR Nordjylland. Forskningen spiller sammen med andre undersøgelser, hvor DTU Aqua ser på opdrætsmuligheder.

Referat:
Ekspedition skal afsløre ålelarvernes hemmelighed.